Теодор Траянов
Последен бисер

chitanka.info

Отдавна, в страните мечтани,

ти дойде с утеха при мен,

превърза сърдечните рани,

целуна певеца ранен.

И ангел невидим подаде

огърлици бисерни нам,

а погледа в поглед подкладе

орисан небесния плам.

Поведох те чиста невеста

тогава пред божий олтар,

там чухме най-радостни вести

и пихме най-чуден нектар.

Днес плачат край нас кипариси,

покрити със тежка слана,

и питат за чудния бисер,

за светлата наша страна,

че есенна тъжна разлъка

последния бисер ни взе

и сянка на вечната мъка

прегръща тук наште нозе.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.